ក្រសួង​ការងារ​ប្រកាស​ថ្ងៃ​ឈប់​សម្រាក​មួយ​ថ្ងៃ​បន្ថែម​ទៀត​សម្រាប់​​កម្មករ​ក្នុង​ឧស្សាហ​កម្ម​កាត់ដេរ
ក្រោយពី​រដ្ឋាភិបាល​សម្រេច​យក​ថ្ងៃ​ទី​២០​ ខែ​ឧសភា​ជាទិវា​រំឭក​និង​ចងចាំ​អំពី​របប​ខ្មែរ​ក្រហម​ ថ្ងៃ​នេះ​ក្លាយ​ជា​ថ្ងៃ​ឈប់​សម្រាក​ដោយ​មាន​ប្រាក់​ឈ្នួល​ជា​រៀង​រាល់​ឆ្នាំ។
ភ្នំពេញ — ក្រសួងការងារកម្ពុជាបានប្រកាសថា កម្មករ និយោជិតនៃសហគ្រាស គ្រឹះស្ថានទាំងអស់ ដែលមានចែងក្នុងមាត្រា១នៃច្បាប់ស្តីពីការងារ ត្រូវឈប់សម្រាកពីការងារដោយបានប្រាក់ឈ្នួល នៅថ្ងៃទី២០ ខែឧសភា ជារៀងរាល់ឆ្នាំ។ នេះបើយោងតាមសេចក្តីប្រកាសរបស់ក្រសួងការងារដែលចេញផ្សាយជាសាធារណៈនៅថ្ងៃព្រហស្បតិ៍។ សេចក្តីប្រកាសរបស់ក្រសួងការងារនេះបានធ្វើឡើង បន្ទាប់ពីរដ្ឋាភិបាលរបស់លោកនាយករដ្ឋមន្ត្រី ហ៊ុន សែន បានចេញអនុក្រឹតកំណត់យកថ្ងៃទី២០ ខែឧសភាជារៀងរាល់ឆ្នាំជា«ទិវាជាតិនៃការចងចាំ»ជនរងគ្រោះ និងការឈឺចាប់អំពីឧក្រិដ្ឋកម្ម ដែលបានកើតឡើងនៅក្នុងសម័យខោអាវខ្មៅខ្មែរក្រហម ចាប់ពីថ្ងៃ១៧ខែមេសាឆ្នាំ១៩៧៥ដល់ថ្ងៃទី៦ ខែមករាឆ្នាំ ១៩៧៩។ លោក អ៊ិត សំហេង រដ្ឋមន្ត្រីក្រសួងការងារ បានបញ្ជាក់ក្នុងសេចក្តីប្រកាសនេះថា ចំពោះថ្ងៃឈប់សម្រាកបុណ្យទាំងឡាយ ដែលត្រូវបានឈប់សម្រាកត្រូវចំលើថ្ងៃអាទិត្យនោះ «កម្មករនិយោជិតនឹងត្រូវបានឈប់សម្រាកមួយថ្ងៃបន្តទៀត»។ លោក អាត់ ធន់ ប្រធានសហភាពការងារកម្ពុជា បានប្រាប់ VOA ថា ការផ្តល់ថ្ងៃឈប់សម្រាកនេះនឹងមិនបង្កផលប៉ះពាល់លើឧស្សាហកម្មកាត់ដេរនោះឡើយ ហើយថា កម្មករអាចនឹងបានប្រាក់ឈ្នួលគុណបន្ថែម ប្រសិនបើពួកគេធ្វើការក្នុងថ្ងៃសម្រាកថ្មីនេះ។ យ៉ាងណាក្តី លោកថា ក្រសួងការងារគួរប្រឹងរកដំណោះស្រាយលើបញ្ហាសំខាន់ៗ ដែលកំពុងកើតឡើងក្នុងឧស្សាហកម្មនេះ ពាក់ព័ន្ធនឹងការបិទទ្វាររោងច្រក ប្រាក់សំណងដល់កម្មករ និងការដួលសន្លប់របស់កម្មករ បន្ថែមលើការផ្តល់ថ្ងៃឈប់សម្រាកនេះ។ លោកថ្លែងយ៉ាងដូច្នេះ៖ «ខ្ញុំគិតថា ដូចជាថ្ងៃឈប់សម្រាកអីចឹង ដូចជាមិនពាក់ព័ន្ធទៅនឹងការងារអឺ ជួយអីជាលក្ខណៈ ទៅដល់.... ត្រូវគោលដៅទេ ដូចជាប្រាក់ឈ្នួល ដូចជាសន្តិសុខ សន្លប់អីហ្នឹងវាត្រូវជាង។ ប៉ុន្តែនេះគឺសង្គមមួយទៅសង្គមមួយ។ ជួនកាលវាពាក់ព័ន្ធទៅនឹងនយោបាយ។ អ្នកនយោបាយគេកាន់កាប់អំណាចនៅក្នុងហ្នឹង គឺគេលើកឡើងនូវសមិទ្ធផលរបស់គេ ដើម្បីលើកតម្កើង។ អីចឹងគេអាចលើកថ្ងៃហ្នឹងអីចឹងទៅ។ ប៉ុន្តែគ្រាន់តែថា បើពាក់ព័ន្ធរឿងការងារហ្មង ខ្ញុំគិតថា រឿងអាទិភាពប្រាក់ឈ្នួល ដោះស្រាយកម្មករ គេមិនទាន់គិតលុយឲ្យកម្មករដួលសន្លប់ សុខភាពសុវត្ថិភាព ឬក៏ស្អីៗនោះ វាសំខាន់ជាង»។ ប្រជាពលរដ្ឋជាង៧០ម៉ឺននាក់ទទួលបានការងារពីវិស័យវាយនភណ្ឌនៅកម្ពុជា ហើយវិស័យនេះបានផ្តល់ថវិកាស្មើនឹង៥%នៃផលិតផលជាតិសរុប៕